Terveyspalvelujen tuottaja aikoo investoida muun muassa magneettikuvauslaitteisiin ja leikkaussaleihin.

Sosiaali- ja terveyspalveluja tuottava Mehiläinen aikoo palkata ensi vuonna yli tuhat uutta työntekijää. Nyt Mehiläisen toimipisteissä on yli 11 500 työntekijää ja ammatinharjoittajaa. Toimipisteitä on yli 290.

Mehiläinen tarvitsee uusia työntekijöitä, koska se investoi muun muassa uusiin magneettikuvauslaitteisiin ja leikkaussaleihin sekä laajentaa lääkärikeskuspalvelujaan useissa kaupungeissa.

Työterveyshuollon asiakkaita Mehiläisellä on 340 000.

Toimitusjohtaja Janne-Olli Järvenpään mukaan uudet investoinnit ovat tarpeen, kun työterveyshuollon asiakasmäärät kasvavat edelleen ja valinnanvapaus lisääntyy. Myös kesällä julkistettu yhteistyö vakuutusyhtiö Lähi-Tapiolan kanssa vaatii lisää laitteita ja väkeä.

Toimitusjohtaja kertoo, että uusista työntekijöistä 95 prosenttia on terveydenhoitoalan ammattilaisia, muun muassa lähihoitajia, sairaanhoitajia, röntgenhoitajia ja lääkäreitä. Loppuun viiteen prosenttiin mahtuu niin kokkeja kuin ohjelmistokehittäjiäkin.

– 80 prosenttia työntekijöistämme on naisia, sanoo Järvenpää.

Järvenpään mukaan uusia työntekijöitä aiotaan palkata kaikkialle Suomeen, eikä hän usko rekrytoinnin tuottavan vaikeuksia.

Mehiläinen ei niinkään kilpaile palkoilla kuin työolosuhteilla, sanoo toimitusjohtaja ja muistuttaa, että kovat palkat nostaisivat vääjäämättä myös palvelujen hintoja.

Mehiläinen aikoo avata tuhat uutta ympärivuorokautisen hoivan asumispaikkaa ensi vuoden loppuun mennessä.